VW ID.3 ”taler” til chaufføren gennem et nyt lys-system

Volkswagen har afsløret nye detaljer om den kommende ID.3, der kommer til maj næste år. Elbilen er nemlig udstyret med en ny teknologi, der kommunikerer visuelt med chaufføren og passagerer i bilen. ID.Light er en LED-lysstribe, der er monteret langs bilens dashboard og sender forskelligt lys alt efter situation.

Eksempelvis blinker ID.Light, hvis bilens systemer vurderer, at det er en fordel at skifte vejbane. Ligeledes kan lyset advare, hvis man har placeret sig i den forkerte vejbane. Både forslag og advarsler er baseret på ruteplanlægningen via GPS’en.

Lyset fortæller også, om bilen er klar til kørsel, når man sætter sig ind i bilen – og om bilen er låst eller åben. Ved hjælp af de intelligente Driver Assist-funktioner advarer lyset også i tilfælde af hårde opbremsninger foran. Lyset skifter farve alt efter meddelelsens natur; for eksempel vil det lyse grønt ved et fuldt opladt batteri og rødt i advarsler.

– Trods al dens innovativitet, fungerer ID.Light  intuitivt ved at bruge kendte farver. Brugen af lys gør kørestøjet mere ”personligt” og er en meget enkel og intuitiv måde at kommunikere på, siger Valentina Wilhelm, der er designer af brugeroplevelser hos Volkswagen.

ID.Light er monteret langs hele instrumentpanelet (foto: VW).

Og hvis du synes det er svært at vurdere, om ID.Light på nogen måde er en hjælp, er du ikke alene. Volkswagen har desværre endnu ikke demonstreret systemet visuelt.

ID.3 bliver en forholdsvis avanceret bil, der også er udrustet med Volkswagens egen digitale assistent, så man med stemmen kan bede den om at justere bilens funktioner – eksempelvis underholdning og klimasystem.

ID.3 går i produktion til november, men kommer først på vejene i løbet af foråret 2020. Der kommer tre forskellige varianter og dem kan du læse om her.

VW ID.3 ”taler” til chaufføren gennem et nyt lys-system